EL Επίσημη Εφημερίδα της Ευρωπαϊκής Ένωσης C 172/16

Ανακοίνωση της γαλλικής κυβέρνησης σύμφωνα με την οδηγία 94/22/ΕΚ του Ευρωπαϊκού Κοινοβουλίου και του Συμβουλίου, της 30ής Μαΐου 1994, για τους όρους χορήγησης και χρήσης των αδειών αναζήτησης, εξερεύνησης και παραγωγής υδρογονανθράκων (1)

(Γνώμη σχετικά με την αίτηση έκδοσης άδειας αναζήτησης κοιτασμάτων υγρών ή αέριων υδρογονανθράκων, αποκαλούμενης «Permis de Donzacq»)

(Κείμενο που παρουσιάζει ενδιαφέρον για τον ΕΟΧ)

2009/C 172/09

Με αίτηση χρονολογούμενη από 12 Δεκεμβρίου 2008, οι εταιρείες Egdon Resources (New Ventures) Ltd, με έδρα στη διεύθυνση «Suite 2, 90-96 High Street, Odiham Hampshire, RG29 1LP Angleterre»· Sterling Resources (UK) Ltd, με έδρα στη διεύθυνση «Harbour Court, Compass Road, North Harbour, Portsmouth, Hampshire PO6 4ST, Angleterre»· Nautical Petroleum Plc, με έδρα στη διεύθυνση «Northumberland House, 15 Petersham Road, Richmond, Surrey TW10 6TP, Angleterre»· Malta Oil Pty, με έδρα στη διεύθυνση «Ground Floor (West), 225 St George Terrace, Perth, Western Australia 6000, Australie», υπεύθυνες από κοινού και εις ολόκληρον, ζήτησαν να τους δοθεί για χρονικό διάστημα πέντε ετών άδεια αναζήτησης κοιτασμάτων υγρών ή αέριων υδρογονανθράκων, αποκαλούμενη «Permis de Donzacq», σε έκταση εμβαδού περίπου 218 km2, που καλύπτει μέρος του διοικητικού διαμερίσματος Landes.

Η εν λόγω επιφάνεια οριοθετείται από τα τόξα μεσημβρινών και παραλλήλων που συνδέουν διαδοχικά τα σημεία των οποίων οι γεωγραφικές συντεταγμένες εμφαίνονται σε μοίρες στον πίνακα που ακολουθεί. Ως βάση λαμβάνεται ο μεσημβρινός που διέρχεται από το Παρίσι:

Σημεια Γεωγραφικο μηκος Γεωγραφικο πλατος A 3,40 ° Δ 48,40 ° Β B 3,50 ° Δ 48,40 ° Β C 3,50 ° Δ 48,50 ° Β D 3,60 ° Δ 48,50 ° Β E 3,60 ° Δ 48,60 ° Β F 3,40 ° Δ 48,60 ° Β

Υποβολή των αιτήσεων και κριτήρια για την εκχώρηση των δικαιωμάτων

Οι υποβάλλοντες την αρχική αίτηση και τις ανταγωνιστικές αιτήσεις πρέπει να αποδείξουν ότι πληρούν τις προϋποθέσεις για τη χορήγηση των δικαιωμάτων που ορίζονται στα άρθρα 4 και 5 του διατάγματος αριθ. 2006-648 της 2ας Ιουνίου 2006 περί εξορυκτικών δικαιωμάτων και δικαιωμάτων υπόγειας αποθήκευσης (Επίσημη Εφημερίδα της Γαλλικής Δημοκρατίας της 3ης Ιουνίου 2006).

Οι ενδιαφερόμενες εταιρείες μπορούν να υποβάλουν ανταγωνιστικές αιτήσεις εντός προθεσμίας ενενήντα ημερών από την ημερομηνία δημοσίευσης της παρούσας γνωστοποίησης, σύμφωνα με τη διαδικασία που περιγράφεται συνοπτικά στην «Ανακοίνωση σχετικά με την απόκτηση δικαιωμάτων εκμετάλλευσης υδρογονανθράκων στη Γαλλία», η οποία δημοσιεύθηκε στην Επίσημη Εφημερίδα των Ευρωπαϊκών Κοινοτήτων C 374 της 30ής Δεκεμβρίου 1994, σ. 11 και καθορίστηκε με το διάταγμα αριθ. 2006-648 περί εξορυκτικών δικαιωμάτων και δικαιωμάτων υπόγειας αποθήκευσης. Οι ανταγωνιστικές αιτήσεις απευθύνονται στον αρμόδιο για τα ορυχεία υπουργό, στη διεύθυνση που αναφέρεται κατωτέρω.

Οι αποφάσεις σχετικά με την αρχική αίτηση και τις ανταγωνιστικές αιτήσεις λαμβάνονται με βάση τα κριτήρια εκχώρησης δικαιωμάτων εκμετάλλευσης που ορίζονται στο άρθρο 6 του εν λόγω διατάγματος και πρέπει να έχουν ληφθεί το αργότερο στις 19 Δεκεμβρίου 2010.

Προϋποθέσεις και απαιτήσεις σχετικά με την άσκηση και την παύση της δραστηριότητας

Οι υποβάλλοντες αίτηση καλούνται να ανατρέξουν στα άρθρα 79 και 79.1 του μεταλλευτικού κώδικα και στο διάταγμα αριθ. 2006-649, της 2ας Ιουνίου 2006, περί εξορυκτικών δραστηριοτήτων, εργασιών υπόγειας αποθήκευσης και ασφάλειας ορυχείων και υπογείων αποθηκών (Επίσημη Εφημερίδα της Γαλλικής Δημοκρατίας, της 3ης Ιουνίου 2006).

Για περισσότερες πληροφορίες, οι ενδιαφερόμενοι μπορούν να απευθύνονται στο υπουργείο οικολογίας, ενέργειας, βιώσιμης ανάπτυξης και χωροταξίας, γενική διεύθυνση ενέργειας και κλίματος, διεύθυνση ενέργειας, υποδιεύθυνση ασφάλειας εφοδιασμού και νέων ενεργειακών προϊόντων, υπηρεσία αναζήτησης, και παραγωγής υδρογονανθράκων (Ministère de l’écologie, de l’énergie, du développement durable et de l’aménagement du territoire, Direction générale de l'énergie et climat, Direction de l'énergie, Sous-direction de la sécurité d'approvisionnement et des nouveaux produits énergétiques, bureau exploration production des hydrocarbures), στη διεύθυνση «Arche de La Défense Paroi Nord 92055 La Défense Cedex» (αριθ. τηλεφώνου +33 140819537 αριθ. τηλεομοιοτύπου +33 140819529).

Οι κανονιστικές και νομοθετικές διατάξεις που αναφέρονται ανωτέρω διατίθενται στο δικτυακό τόπο Légifrance http://www.legifrance.gouv.fr

(1) ΕΕ L 164 της 30.6.1994.